Ján Almužník

Svätý Ján Almužník (iné mená pozri nižšie; * 2. polovica 6. storočia, Amathous, Cyprus† 11. november 619/620, Cyprus) bol alexandrijský patriarcha v rokoch 610Ioannes Eleemon In: /611/2619/620. Pravoslávnou i Katolíckou cirkvou je uctievaný ako svätý. Jeho kult významne zasiahol Slovensko, kde sa v súčasnosti nachádzajú jeho pozostatky. Ján bol pôvodným patrónom maltézskych rytierov.

 Mená 
 Ján Almužník
 Ján Milosrdný, zriedkavejšie alebo staršie aj Ján Milostivý
 Ióannes Eleémón (Ιωάννης Ελεήμων)JOHN ELEEMON In: , iné prepisy: Ioannes Eleemon, Ióannés Eleémón (v preklade Milosrdný)
 Ján EleemosynariusJÁN ALMUŽNÍK In: 

 ako alexandrijský patriarcha: Ján V. alebo Ján III. (ako chalcedónsky - ortodoxný patriarcha)

náhľad|Ján Almužník, olejomaľba, autor: Tizian|vľavo
 Životopis 
Ján sa narodil niekedy v druhej polovici 6. storočia na byzantskom Cypre ako syn bohatého cyperského správcu s menom Štefan alebo Epifanios. V mladosti získal primerané vzdelanie.JOHN the ALMSGIVER In: Pôvodne neplánoval duchovnú cestu, mal ženu a minimálne dve deti. Zvrat nastal po tom, čo jeho rodina zomrela. Ján predal majetok a začal viesť zbožný život, venoval sa dobročinnej a charitatívnej činnosti. Zvesti o jeho osobe sa prostredníctvom patrikia Nikétu dostali k cisárovi Herakleiovi, ktorý Jána ustanovil za patriarchu v egyptskej Alexandrii. 

Ján post prijal až po veľkom naliehaní. I v Alexandrii pokračoval v dobročinnom pôsobení. Nechal vystavať početné sirotince, nemocnice a pôrodnice. Zakladal nové chrámy a podporoval kláštory, sám mal v Alexandrii založiť dva nové monastiere. Presadzoval chalcedónske kresťanstvo v inak miafyzitskom (monofyzitskom) Egypte. Hoci cisármi dosadení chalcedónski patriarchovia boli v Egypte zvyčajne neobľúbení (predchádzajúci patriarcha Teodor I. bol dokonca zavraždený), Ján si vďaka svojej ľudomilnej činnosti získal všeobecnú popularitu. 

Zaviedol pravidelné dávky chudobným, ktorých nazýval svojimi pánmi a bojoval proti korupcii a neprávostiam úradníkov. Každú stredu a piatok mal sedávať pred chrámom, takže každý mal slobodný prístup k jeho osobe. Jeho dobrými známymi boli jeruzalemský patriarcha Sofronios a Ján Moschos, ktorý mu dokonca v úrade pomáhal. Po tom, čo do Byzancie vtrhli Peržania a obsadili rozsiahle územia na východe ríše, pomáhal utečencom z Palestíny a jeruzalemskému patriarchovi Modestovi. Po vyplienení Jeruzalema poskytol obetiam peniaze a veľké zásoby jedla, oblečenia a ďalšieho potrebného materiálu na obnovu mesta. Značnú čiastku peňazí minul aj na vykúpenie zajatcov. Potrebným pomáhal bez ohľadu na ich vierovyznanie. 

Po tom, čo Peržania o 5 rokov ohrozili aj Egypt, nemohol Ján pokračovať v jeho činnosti. Preto na pozvanie patrikia Nikétu odplával spolu so Sofrioniom a Moschom na lodi do Konštantínopola. Po ceste sa však, možno pre zlý zdravotný stav zastavil na rodnom Cypre, kde niekedy v roku 619/620 zomrel.

 Ján a umenie 
náhľad|Kaplnka Jána Almužníka v Dóme svätého Martina
Ján bol autorom životopisu svätého Tychona, z ktorého však zostali len časti. O Jánovom živote sa dozvedáme z dvoch životopisov, jeden vytvorili jeho priatelia Ján Moschos a Sofronios Jeruzalemský (zachovali sa len časti v rámci iného diela), druhý napísal Leontios Neapolský. Práve Leontiovo dielo je cenným prameňom pre štúdium mestského života v Jánovej dobe. Preložené bolo aj do latinčiny a svätec tak bol známy aj na Západe.

V byzantskom umení býva Ján spravidla zobrazovaný ako biskup rozdávajúci almužnu, sprevádzaný býva alegóriou milosrdenstva. Od 13. storočia bol pravidelne zobrazovaný na freskách v svätyniach chrámov ako biskup prichádzajúci k oltáru.

 Uctievanie 
Pravoslávna cirkev si ho pripomína 12. novembra. Na Slovensku sa jeho sviatok tiež pripomína 23. januára, na výročie prenesenia jeho pozostatkov do Dómu svätého Martina. Podľa niektorých názorov môže tento deň byť i dňom jeho biskupskej vysviacky. 

Katolícka cirkev slávi jeho sviatok podľa Rímskeho martyrológia z roku 2004 11. novembra. (V predkoncilovom vydaní z roku 1956 bola spomienka uvedená na 23. január.)

 Kult na Slovensku 
Pôvodne bol Ján pochovaný na Cypre v Amathous v Kostole svätého Tychona, no následne sa jeho pozostatky dostali do Konštantínopola. V roku 1247 sa istá relikvia svätého Jána dostala do Benátok, kde bola uchovaná v Kostole svätého Jána v Bragore. V meste sa dodnes nachádza kostol zasvätený jeho patrocíniu. Známa je aj talianska maľba na plátne od Tiziana.

Väčšina pozostatkov svätého Jána však spočívala v Konštantínopole až do 15. storočia, keď bola osmanským sultánom Bajazidom II. darovaná ako diplomatický dar uhorskému kráľovi Matejovi Korvínovi. Kráľ nechal pozostatky uložiť v Kráľovskej kaplnke v Budíne. Odtiaľ boli po bitke pri Moháči prenesené do Bratislavy a neskôr, 23. januára 1632 uložené v Dóme svätého Martina. Kardinál Peter Pázmaň nechal Jánovi v katedrále vyhotoviť osobitný pomník. V 18. storočí nechal ostrihomský arcibiskup Imrich Esterházy svätcovi v chráme vystavať barokovú kaplnku, vyzdobenú rakúskym sochárom Georgom Rafaelom Donnerom. Telo svätca má byť dodnes dobre zachované, v súčasnosti je uložené v kaplnke v schránke nad oltárom. Jeho relikvie sú jediné celistvé (no nie úplné) pozostatky svätca v Bratislavskej arcidiecéze. Časť relikvie bola venovaná svätcovmu rodnému ostrovu Cypru a ruským pravoslávnym mníchom. 

 Referencie 

 Externé odkazy 
 John the Merciful na Orthodox Wiki (po anglicky)
 kniha v latinčine z r. 1732 o živote Jána Almužníka, vydaná v Bratislave (Prešporku) významným bratislavským kníhtlačiarom J. P. Royerom - Vita S. Joannis Eleemosynarii Alexandrini Patriarchoe, ex Antiquo Autographo In Vitas Patrum De verbo ad verbum excerpta, et Quatuor linguis ... [Possonii]: Joannis Pauli Royer, 1732. 220 s. - dostupné online v Digitálnej knižnici UKB. 

Kategória:Alexandrijskí patriarchovia
Kategória:Narodenia v 6. storočí
Kategória:Úmrtia v 7. storočí
Kategória:Katolícki svätci
Kategória:Pravoslávni svätci
Kategória:Byzantskí spisovatelia
Kategória:Byzantské kresťanské osobnosti
Kategória:Katolícki svätci majúci sviatok 11. novembra
Kategória:Pochovaní v katedrále svätého Martina v Bratislave